མདོར་ན་བོད་པའི་གཞིས་ཆགས་ཁག་ལ་ས་ཆ་མཁོ་སྤྲོད་དང་མཐུན་འགྱུར་གནང་དང་གནང་བཞིན་ཡོད་ལ།ཆབ་སྲིད་ཀྱི་ཐོག་ནས་ཀྱང་མང་གཙོ་ཀ་བ་གསུམ་ལྡན་གྱི་བཙན་བྱོལ་བོད་གཞུང་བཙུགས་ནས་ཆེ་ཆུང་ལ་མ་ལྟོས་པར་ལས་དོན་ཆ་ཚང་ཞིག་འགྲོ་བཞིན་པ་དང།གཞུང་འབྲེལ་བ་མ་ཡིན་པའི་ཚོགས་པ་ཁག་གི་ངོས་ནས་ཀྱང་རང་རང་གི་ཆབ་སྲིད་ལངས་ཕྱོགས་དང་ལྟ་བ་རེ་ཁུར་ནས་འགྲོ་ཆོག་པ་འདི་ལྟ་བུ་ཞིགཨ་རིས་གཙོས་འཛམ་གླིང་ཤར་ནུབ་ཀྱི་ཡུལ་གྲུ་གང་དུའང་དཀའ་ལས་ཁག་པོ་རེད།དེར་བརྟེན་རྒྱ་གར་གཞུང་གིས་བོད་པར་རོགས་རམ་གནང་བ་ནི་ཁྱབ་བསྒྲགས་དང་མཚོན་དོན།ངོམ་སོ་ཙམ་གྱི་ཆེད་དུ་མ་ཡིན་པར།ཡུན་རིང་མཛའ་འབྲེལ་གྱི་རོགས་རམ་ཞིག་དང།དོམ་དམ་པ་ཁ་ཞེ་གཉིས་མེད་ཀྱི་རོགས་རམ་ཞིག་ཏུ་གྱུར་ཡོད་པ་འདི་ཡང་སེམས་ལ་ངེས་དགོས་པ་ཧ་ཅང་གལ་ཆེ།དེར་བརྟེན་ད་ལན་དྷ་སར་བྱུང་བའི་གནས་ཚུལ་ཡིད་སྐྱོ་དགོས་པ་དེ་འདྲ་མ་འོངས་པར་མི་ཡོང་བའི་ཆེད་དུ་ཐབས་ཤེས་བྱེད་དགོས་པ་དེ་ཧིན་བོད་གཉིས་ཀའི་ངོས་ནས་གལ་ཆེན་ཡིན་ཡང།ཐབས་ལམ་ནོར་མི་རུང་བ་ནི་དེ་བས་ཀྱང་གལ་ཆེ་སྙམ།།